Polokwane-vrou in huis vermoorLindie Oberholzer Die polisie in Polokwane, Limpopo, het ŉ grootskaalse soektog van stapel gestuur vir verdagtes nadat ŉ 52-jarige vrou in haar huis in die Bendor-woonbuurt vermoor is. Lindie Oberholzer se liggaam is Woensdag in haar huis gevind. “Voorlopige ondersoek dui daarop dat die slagoffer glo met ŉ skerp voorwerp geslaan is,” het brig. Motlafela Mojapelo, polisiewoordvoerder, gesê. Volgens Mojapelo moet daar nog vasgestel word hoe die moordenaar(s) toegang tot die perseel verkry het. “Die motief vir die voorval is in dié stadium onbekend.” Lt.genl. Thembi Hadebe, provinsiale polisiekommissaris, het ŉ beroep op gemeenskapslede gedoen om die polisie by te staan in die ondersoek om te verseker dat die skuldiges aangekeer word. Enigiemand met inligting wat kan lei tot die inhegtenisneming van die verdagte(s) word versoek om die ondersoekbeampte, sers. Phillimon Ratsoma, by 072 808 1188 of Stop Misdaad by 08600 10111 te bel.